Premierul Marcel Ciolacu efectuează marţi o vizită oficială în Turcia, la invitaţia preşedintelui Erdoğan, el urmând să fie însoţit de o delegaţie de miniştri. Premierul transmite că Turcia este principalul partener comercial non-UE al României şi că Guvernul şi-a propus să crească schimburile comerciale la 15 miliarde de dolari.
Guvernul anunţă că premierul Marcel Ciolacu, însoţit de o delegaţie de miniştri, se va afla marţi, la Ankara, într-o vizită oficială, la invitaţia preşedintelui Republicii Turcia, Recep Tayyip Erdoğan.
”Vizita oficială constituie un moment cheie de la stabilirea Parteneriatului Strategic între România şi Turcia, în decembrie 2011, prin operaţionalizarea Consiliului de Cooperare Strategică la Nivel Înalt, echivalentul şedinţelor comune de guvern. Consiliul va fi coordonat de prim-ministrul României şi de preşedintele Republicii Turcia şi va avea rol catalizator pentru consolidarea cooperării în domenii strategice de interes comun, dezvoltarea Parteneriatului Strategic pe toate palierele, dar şi extinderea colaborării în cadrul cooperării regionale. Declaraţia politică include şi crearea unui mecanism de dialog bilateral, respectiv „Grupul de dialog politic” la nivelul MAE, sub coordonarea miniştrilor de externe”, arată Execitivul într-un comunicat.
În cadrul vizitei, miniştrii care îl vor însoţi pe prim-ministrul vor avea întrevederi cu omologii lor turci în vederea dezvoltării proiectelor comune dintre cele două state.
Potrivit Executivului, ”vor fi semnate şi o serie de Acorduri şi Memorandumuri de Înţelegere privind cooperarea sectorială în domenii precum securitate socială, IMM-uri, turism, aspecte funcţionale privind activitatea misiunilor diplomatice ale celor două ţări şi urbanism”.
”Lansarea Consiliului de Cooperare Strategică la Nivel Înalt subliniază angajamentul României şi al Turciei de a întări relaţiile bilaterale atât în plan politic, cât şi economic, pilon de bază al cooperării noastre. Turcia este principalul partener comercial non-UE al României şi prima destinaţie extra-comunitară a exporturilor româneşti. Prin viitoarele proiecte în energie, transporturi, agricultură, industrie agroalimentară şi de apărare ne-am propus să creştem schimburile comerciale la 15 miliarde de dolari”, a afirmat premierul Marcel Ciolacu. Guvernul subliniază că în anul 2023, comerţul bilateral s-a ridicat la peste 10 miliarde de dolari.
”Investiţiile turceşti în România se situau pe locul 14 în ceea ce priveşte ţara de rezidenţă a investitorilor, cu 18.755 de societăţi cu capital turcesc în martie 2024”, arată comunicatul.
În contextul vizitei oficiale, şeful Executivului de la Bucureşti va depune o coroană de flori la Mausoleul dedicat preşedintelui fondator al Republicii Turcia, Mustafa Kemal Atatürk, din cadrul complexului Anıtkabir din Ankara şi va participa la dineul de lucru oferit în onoarea delegaţiei române de preşedintelui Republicii Turcia, Recep Tayyip Erdoğan.
Alături de şeful Executivului, vor participa viceprim-ministrul Marian Neacşu, ministrul afacerilor externe, Luminiţa Odobescu, ministrul apărării naţionale, Angel Tîlvăr, ministrul transporturilor şi infrastructurii, Sorin Grindeanu, ministrul justiţiei Alina Gorghiu, ministrul educaţiei, Ligia Deca, ministrul economiei, antreprenoriatului şi turismului, Radu Oprea, ministrul dezvoltării, lucrărilor publice şi administraţiei, Adrian Veştea, ministrul agriculturii şi dezvoltării rurale, Florin Barbu, ministrul sănătăţii, Alexandru Rafila, ministrul muncii şi solidarităţii sociale, Simona Oprescu, preşedintele ANSVSA, Alexandru Bociu.